Zuma: 'Meeste SA'ners nie xenofobies' | Maroela Media
Pres. Jacob Zuma het toegegee dat die onlangse vlaag xenofobiese aanvalle nie 'n eerste was nie, maar het die versekering gegee dat die meerderheid van Suid-Afrikaners nie xenofobies is nie.
Zuma het Vrydag by die presidensiële gastehuis in Pretoria vergader met meer as 50 verteenwoordigers van verskeie organisasies wat die belange van buitelanders in Suid-Afrika beskerm.
Die president het die vergadering belê om meer uit te vind oor buitelanders se bekommernis en om die regering se pogings om 'n einde aan die geweld te bring oor te dra. Sewe mense is reeds dood tydens die geweld die afgelope twee weke in KwaZulu-Natal en Gauteng.
"Die regering glo daarin om saam die uitdagings wat ons het aan te pak," het Zuma in 'n verklaring na afloop van die vergadering gesê. "Om dié rede het ons die vergadering gehou sodat ons besprekings kan hê en organisasies wat buitelanders verteenwoordig kan betrek en sodoende 'n gesamentlike oplossing vir die aanvalle kan vind sodat dit nie weer gebeur nie."
Zuma het gesê dit is noodsaaklik dat daar 'n permanente oplossing gevind word. 'n Verslag is tydens die vergadering ontvang oor sake van xenofobiese geweld wat deur 'n hof aangehoor is na die aanvalle in 2008.
Volgens die presidensie is daar tussen Januarie 2008 en Januarie 2009 'n totaal van 79 sake aangehoor waartydens 132 verdagtes verskyn het. Al die verdagtes is verhoor en gevonnis. Zuma het gesê dit is duidelik dat die regering daartoe verbind is om oortreders voor stok te bring.
Die onderskeie organisasies het verskeie voorstelle gemaak. Dit sluit onder meer 'n teen-xenofobie-veldtog in. Die organisasies het die regering ook versoek om sy migrasiebeleid en -prosesse te hersien.
Aardskudding in Jhb
Vir hierdie verskillende organisaies gaan dit hoofsaaklik oor winsbejag. Daar is meer as genoeg binnelandse vermoens om die plek vol testaan. Die argument dat imigrante dien om volkereverhoudinge te dien dra nie veel gewig nie. Daar besstaan baie ander moontlikhede om dit te realiseer. n Onwettige immigrant wat roof en moor kan geensins n positief daartoe bydra nie. Die gene wat hul terwille van goedkooparbeid akkommodeer behoort vervolg te word. Buitelanders behoort alleen onder streng wetgewing, keuring en tydsbeperking toegelaat te word.